Белавія

**«Белавія»** або **Belavia** — беларуская дзяржаўная авіякампанія.

## Гісторыя 
Пасля распаду СССР і набыцця незалежнасці Рэспублікай Беларусь у 1991 годзе, было створана *Беларускае аб’яднанне грамадзянскай авіяцыі «Белавія»*, якое атрымала ў спадчыну парк паветраных суднаў, што належалі *Беларускаму ўпраўленню грамадзянскай авіяцыі СССР*. У структуру аб’яднання ўваходзілі ўсе прадпрыемствы грамадзянскай авіяцыі Рэспублікі Беларусь.

5 сакавіка 1996 года Беларускае аб’яднанне грамадзянскай авіяцыі «Белавія» рэарганізавана ў *Нацыянальную авіякампанія «Белавія»*. Флот новай авіякампаніі складаўся з самалётаў Ту-154 і Ту-134А.

У 1998 годзе адбылося аб’яднанне авіякампаній «Белавія» і «Мінскавія», у выніку на баланс «Белавіі» паступілі самалёты Ан-24, Ан-26 і Як-40. У 2000 годзе адбылося аб’яднанне «Белавія» і «Магілёўавія».

Першы самалёт заходняй вытворчасці ў «Белавіі» з’явіўся ў 2003 годзе — у аператыўны лізінг быў узяты Boeing 737—500 (бартавы нумар EW-250PA).

29 студзеня 2014 года РУП «Нацыянальная авіякампанія „Белавія“» было рэарганізавана ў *ААТ «Авіякампанія „Белавія“»*.

Станам на сакавік 2018 года, «Белавія» мела 50 прадстаўніцтваў за межамі Беларусі, была сябрам Міжнароднай асацыяцыі паветранага транспарту (IATA) і Еўрапейскай асацыяцыі рэгіянальных авіякампаній (ERAA).

### Замежныя санкцыі 
З 2021 года, пасля прымусовай пасадкі ўладамі Беларусі самалёта авіякампаніі Ryanair, які ляцеў транзітам над тэрыторыяй краіны, беларускім авіякампаніям забаронена ажыццяўляць рэйсы ў аэрапорты ЕС і здзяйсняць палёты над тэрыторыяй Еўрасаюза.

За перавозку мігрантаў з Блізкага Усходу ў Беларусь у канцы 2021 года еўрапейскія санкцыі не дазваляюць кампаніі «Белавія» заключаць новыя лізінгавыя кантракты з еўрапейскімі кампаніямі. Таксама кампанія была вымушана вярнуць самалёты, якія ўзяла ў іх у лізінг раней.

З чэрвеня 2022 да верасня 2025 года, за падтрымку ўладамі Беларусі расійскага ўварвання ва Украіну, у дачыненні да «Белавія» дзейнічалі санкцыі ЗША. У гэты час авіякампанія не магла атрымліваць для сваіх самалётаў вытворчасці кампаній Boeing і Embraer запчасткі, а таксама карыстацца паслугамі па рамонце і абслугоўванні з ужываннем амерыканскага абсталявання.

У 2025 годзе ў абыход міжнародных санкцый кампанія «Белавія» атрымала адразу тры далёкамагістральныя лайнеры Airbus A330-200. Самалёты прыбылі ў краіну прыхаваным шляхам праз афрыканскую кампанію Magic Air (Гамбія) і фармальнага пасрэдніка ў ААЭ.

## Паказчыкі дзейнасці 
### Структура рэалізацыі паслуг 
Удзельная вага паслуг, якія надае «Белавія»:
* авіяперавозка пасажыраў — 65,6 %
* перавозкі пасажыраў на чартарных рэйсах — 21,6 %
* запраўка авіяпалівам паветраных суднаў, якія здзяйсняюць палёты ў Нацыянальны аэрапорт, — 11,0 %
* тэхнічнае абслугоўванне паветраных суднаў, якія здзяйсняюць палёты ў Нацыянальны аэрапорт, — 0,5 %
* іншыя паслугі — 1,3 %

### Статыстыка 
## Флот 
Станам на снежань 2019 года, флот «Белавіі» налічваў 31 самалёт трох вытворцаў: Boeing, Bombardier і Embraer. Сярэдні ўзрост самалётаў складаў 12,5 года. З прычыны прыпынення палётаў Boeing 737 MAX набыццё гэтага самалёта было адтэрмінавана да 2020 года.

Пасля 2020 года планавалася набыццё ў лізінг самалётаў Embraer сямейства E-Jet E2.

## Інцыдэнты 
* Аварыя Bombardier CRJ-100 у Ерэване 14 лютага 2008 года

## Крыніцы 
## Спасылкі 
* Белавія
* Табло вылету / прылёту
* Фатаграфіі самалётаў «Белавіі»
* Інтэрв’ю камерцыйнага дырэктара «Белавіі»

Катэгорыя:Авіякампаніі Беларусі
Катэгорыя:Дзяржаўныя авіякампаніі
Катэгорыя:Кампаніі Мінска
Катэгорыя:Беларускія юрыдычныя асобы ў Чорным спісе ЕС